ເຫດການທີ່ພົ້ນເດັ່ນໃນໄລຍະການສະເຫຼີມສະຫຼອງທີ່ກ່າວມາຂ້າງເທິງແມ່ນ ພິທີສະເຫຼີມສະຫຼອງ ວັນສ້າງຕັ້ງກອງທັບ ປະຊາຊົນ ຫວຽດນາມ ຄົບຮອບ 70 ປີ, ວັນບຸນທົ່ວປວງຊົນປ້ອງກັນຊາດ ຄົບຮອບ 25 ປີ ຢ່າງສົມກຽດ ແລະ ພິທີປະດັບຫຼຽນໄຊດາວຄຳ ຄັ້ງທີ 5 ໂດຍຄະນະບໍລິຫານງານສູນກາງພັກ, ສະພາແຫ່ງຊາດ, ປະທານປະເທດ, ລັດຖະບານ, ແນວໂຮມປະເທດຊາດຫວຽດນາມ, ຄະນະພັກການທະຫານນສູນກາງ ແລະ ກະຊວງປ້ອງກັນປະເທດ ຈັດຂຶ້ນໃນຕອນເຊົ້າວັນທີ 20 ຕຸລາ 2014 ທີ່ນະຄອນຫຼວງຮ່າໂນ້ຍ.
ທ່ານຫງວຽນຝູຈ້ອງ ເລຂາທິການໃຫຍ່ສູນກາງພັກ, ເລຂາຄະນະພັກການທະຫານສູນກາງ ໄດ້ໃຫ້ກຽດເຂົ້າຮ່ວມ ແລະ ອວຍພອນໄຊໃຫ້ນາຍແລະພົນທະຫານ ພະນັກງານ ນັກຮົບໃນກອງທັບປະຊາຊົນຫວຽດນາມ.
ເປັນກຽດເຂົ້າຮ່ວມພິທີມີບັນດາທ່ານອາດີດເລຂາທິການໃຫຍ່ ເລຂາຟຽວ, ນົງກຶກແມ້ງ; ທ່ານ ເຈືອງເຕິນຊາງ ປະທານປະເທດ, ບັນດາທ່ານອາດີດປະທານປະເທດ ເລດຶກແອັງ, ເຈີ່ນດຶກເລືອງ; ທ່ານ ຫງວຽນຊິງຮູ່ງ ປະທານສະພາແຫ່ງຊາດ, ທ່ານ ຫງວຽນວັນອານ ອາດີດປະທານສະພາແຫ່ງຊາດ; ທ່ານ ຫງວຽນທ້ຽນເຍີນ ປະທານຄະນະກຳມະການສູນກາງ ແນວໂຮມປະເທດຊາດຫວຽດນາມ; ທ່ານ ເລຮົ່ງແອັງ ກຳມະການກົມການເມືອງ ຜູ້ປະຈຳການຄະນະເລຂາທິການສູນກາງພັກ; ບັນກາກຳມະການກົມການເມືອງສູນກາງພັກ, ບັນດາເລຂາທິການສູນກາງພັກສະໄໝຕ່າງໆ; ບັນດາຜູ້ຕາງໜ້າການນຳກະຊວງ ພະແນກການ ຂະແໜງການຕ່າງໆ ຂັ້ນສູນກາງ; ບັນດາທ່ານການນຳ ອາດີດການນຳ ຄະນະພັກການທະຫານສູນກາງ, ກະຊວງປ້ອງກັນປະເທດ; ບັນດານັກປະຕິວັດອາວຸໂສ, ບັນດາແມ່ຫວຽດນາມວິລະຊົນ, ວິລະຊົນກຳລັງປະກອບອາວຸດປະຊາຊົນຫວຽດນາມ; ຜູ້ຕາງໜ້າທູດການທະຫານບັນດາປະເທດ ຢູ່ຫວຽດນາມ, ແລະ ບັນດານາຍທະຫານ ພະນັກງານນັກຮົບທີ່ດີເດັ່ນ ຂອງກອງທັບປະຊາຊົນຫວຽດນາມໃນທົ່ວປະເທດ ກໍ່ໄດ້ມາຮ່ວມໃນພິທີຄັ້ງນີ້.
ໂນໂອກາດນີ້, ທ່ານ ໂດະເມື່ອຍ ອາດີດເລຂາທິການໃຫຍ່ ແລະ ທ່ານນາຍົກລັດຖະມົນຕີ ຫງວຽນເຕິນຢູງ ໄດ້ຝາກຊໍ່ດອກໄມ້ມາອວຍພອນໃນພິທີສະເຫຼີມສະຫຼອງນີ້ດ້ວຍ.
ກ່າວປາໄສໃນພິທີສະເຫຼີມສະຫຼອງ, ຕາງໜ້າການນຳພັກ ລັດ, ທ່ານປະທານປະເທດ ເຈືອງເຕິນຊາງ ໄດ້ຝາກຄວາມຮັກແພງ ແລະ ຄຳອວຍພອນໄຊອັນປະເສີດ ມາຍັງແມ່ຫວຽດນາມວິລະຊົນ, ວິລະຊົນກຳລັງປະກອບອາວຸດປະຊາຊົນ, ນັກຮົບເສຍອົງຄະ ເຈັບປ່ວຍ, ຄອບຄົວຜູ້ເສຍສະຫຼະຊີວິດເພື່ອຊາດ, ຜູ້ມີຄຸນງາມຄວາມດີຕໍ່ຊາດ, ບັນດານາຍແລະພົນທະຫານ, ພະນັກງານ ນັກຮົບກອງທັບປະຊາຊົນຫວຽດນາມ ເນື່ອງໃນໂອກາດລະນຶກວັນສ້າງຕັ້ງກອງທັບປະຊາຊົນຫວຽດນາມ ຄົບຮອບ 70 ແລະ ວັນບຸນທົ່ວປວງຊົນປ້ອງກັນຊາດ ຄົບຮອບ 25 ປີ.
ທ່ານປະທານປະເທດໄດ້ເນັ້ນວ່າ: 70 ປີທີ່ຜ່ານມາ, ພາຍໃຕ້ການນຳພາຢ່າງເດັດຂາດ ໂດຍກົງ ຮອບດ້ານຂອງພັກ, ໄດ້ຮັບຄວາມຮັກແພງແລະອຸ້ມຊູຊ່ວຍເຫລືອຈາກປະຊາຊົນ, ສືບທອດແລະເສີມຂະຫຍາຍ ນ້ຳໃຈຮັກຊາດ ແລະ ສິລະປະການທະຫານຂອງຊາດຫວຽດນາມ, ກອງທັບປະຊາຊົນຫວຽດນາມໄດ້ຜ່ານຜ່າຄວາມຫຍູ້ງຍາກລຳບາກ ການທົດສອບບໍ່ຈັກວ່າເທົ່າໃດ, ໄດ້ພ້ອມກັນກັບປະຊາຊົນຍາດເອົາໄຊຊະນະອັນໃຫຍ່ຫຼວງ ໃນພາລະກິດຕໍ່ສູ້ປົດປ່ອຍປະເທດຊາດ, ປົກປັກຮັກສາປະເທດຊາດຫວຽດນາມ ສັງຄົມນິຍົມ ແລະ ເຮັດຫຼ້ອນພັນທະໜ້າທີ່ສາກົນອັນສະຫງ່າລາສີ.
ເນັ້ນເຖິງສະພາບການສາກົນ ແລະ ພາກພື້ນທີ່ສືບຕໍ່ມີການຜັນແປຢ່າງສັບສົນ, ເຊື່ອງຊ້ອນຫຼາຍປັດໃຈທີ່ກໍ່ຄວາມວຸ້ນວາຍ ຄວາມສັບສົນຫຼາຍຢ່າງ ທີ່ຄາດຄະເນຍາກ ໃນຕໍ່ໜ້າ, ທ່ານປະທານປະເທດຢືນຢັນເຖິງຄວາມຕັດສິນໃຈຂອງພັກ-ລັດຫວຽດນາມ ແມ່ນຕັ້ງໝັ້ນໃນຈຸດໝາຍເອກະລາດແຫ່ງຊາດ ຕິດພັນກັບສັງຄົມນິຍົມ; ເສີມຂະຫຍາຍກຳລັງແຮງຂອງປະເທດຊາດ ສົມທົບກັບ ກຳລັງແຮງຂອງຍຸກສະໄໝ; ກຳແໜ້ນໜ້າທີ່ພັດທະນາເສດຖະກິດເປັນໃຈກາງ, ວຽກງານກໍ່ສ້າງພັກເປັນຕົ້ນຕໍ, ວັດທະນະທຳເປັນພື້ນຖານຈິດໃຈຂອງສັງຄົມ, ປັບປຸງການປ້ອງກັນຊາດ ປ້ອງກັນຄວາມສະງົບ ເປັນໜ້າທີ່ສຳຄັນແລະປົກກະຕິ. ກອງທັບປະຊາຊົນຫວຽດນາມ ປະສານສົມທົບລະຫວ່າງ ໜ້າທີພັດທະນາ ເສດຖະກິດ-ສັງຄົມ ກັບການປັບປຸງ ເພີ່ມທະວີການປ້ອງກັນຊາດ ປ້ອງກັນຄວາມສະງົບ ແລະ ການຕ່າງປະເທດຢ່າງແໜ້ນແຟ້ນ; ສຸມໃສ່ກໍ່ສ້າງ ປັບປຸງລະບົບປ້ອງກັນຊາດທົ່ວປວງຊົນໃຫ້ເຂັ້ມແຂງ; ກໍ່ສ້າງທ່າສະໜາມປ້ອງກັນຊາດທົ່ວປວງຊົນ ຕິດກັບ ທ່າສະໜາມປ້ອງກັນຄວາມສະງົບປະຊາຊົນໃຫ້ໝັ້ນຄົງ, ເປັນຕົ້ນຢູ່ເຂດພື້ນທີ່ຍຸດທະສາດ, ເຂດຈຸດໜັກ.
ພັກ ແລະ ລັດສືບຕໍ່ຍູ້ແຮງການກໍ່ສ້າງກອງທັບປະຊາຊົນຫວຽດນາມໃຫ້ເປັນກອງທັບປະຕິວັດ ລະບຽບຫຼວງ ຍອດຍ້ຽມ ທັນສະໄໝເທື່ອລະກ້າວ. ກຳແໜ້ນຫຼັກການກໍ່ສ້າງກອງທັບທາງດ້ານການເມືອງ, ຍົກສູງຄຸນນະພາບດ້ານການເມືອງ, ເອົາຄຸນນະພາບດ້ານການເມືອງເປັນພື້ນຖານ ເພື່ອຍົກສູງຄຸນນະພາບສັງລວມ ແລະ ກຳລັງແຮງສູ້ຮົບຂອງກອງທັບ. ໃຫ້ຄວາມສຳຄັນຕໍ່ການກໍ່ສ້າງກອງທັບ ໃຫ້ມີຄວາມເຂັ້ມແຂງຮອບດ້ານ, ທັງດ້ານການຈັດຕັ້ງການບັນຈຸ ແລະ ປະກອບອາວຸດຍຸດໂທປະກອນ, ລະດັບລະບຽບຫຼວງ ແລະ ລະດັບການສູ້ຮົບ, ທັງກຳລັງປະຈຳການ ແລະ ກຳລັງສຳຮອງ; ມີໂຄງປະກອບ ແລະ ຂະໜາດທີ່ເໝາະສົມ ຕາມທິດຍອດຍ້ຽມ ກະທັດລັດ ເຂັ້ມແຂງ, ຕອບສະໜອງຄວາມຮຽກຮ້ອງຕ້ອງການປ້ອງກັນປະເທດຊາດ ໃນສະໄໝສັນຕິ, ກຽມຄວາມພ້ອມຕີເອົາໄຊຊະນະສັດຕູໃນທຸກກໍລະນີ. ກຳລັງກອງທັບເປັນເຈົ້າການໃນການຄາດຄະເນ ກຳສະພາບການຢ່າງວ່ອງໄວ; ທຸ່ນທ່ຽງ ສະຫຼາດຄ່ອງແຄ່ວ ໃນການແກ້ໄຂກໍລະນີເຫດການອັນລະອຽດ; ບໍ່ໃຫ້ຕົກໃນກົນອຸບາຍຂອງສັດຕູ.
ໃນພິທີອັນສົມກຽດນີ້, ທ່ານປະທານປະເທດ ເຈືອງເຕິນຊາງ ໄດ້ປະດັບຫຼຽນໄຊດາວຄຳ ເປັນລາງວັນອັນປະເສີດເລີດລ້ຳທີ່ສຸດຂອງພັກ-ລັດ ເທື່ອທີ່ 5 ໃຫ້ກອງທັບປະຊາຊົນຫວຽດນາມ ເພື່ອຮັບຮູ້ເຖີງຄຸນງາມຄວາມດີອັນໃຫຍ່ຫຼວງ ດີເດັ່ນເປັນພິເສດຂອງກອງທັບປະຊາຊົນຫວຽດນາມ ທີ່ໄດ້ປະກອບສ່ວນ ເຂົ້າໃນພາລະກິດປະຕິວັດຂອງພັກ ລັດ.
ກ່ອນໜ້ານັ້ນ, ຕາງໜ້າການນຳພັກ ລັດ, ທ່ານປະທານປະເທດໄດ້ປະດັບຫຼຽນໄຊໂຮ່ຈີມິນ ເປັນລາງວັນອັນປະເສີດເລີດລ້ຳຂອງພັກ ລັດ ໃຫ້ແກ່ກົມໃຫຍ່ການເມືອງກອງທັບປະຊາຊົນຫວຽດນາມ ດ້ວຍຄວາມມຸ້ງຫວັງ ກົມໃຫຍ່ການເມືອງຈະນັບມື້ນັບເຕີບໃຫຍ່ຂະຫຍາຍຕົວ, ສຳເລັດມີໄຊໃນພາລະກິດ ທີ່ໄດ້ຮັບມອບໝາຍ, ສົມກັບຄວາມໄວ້ວາງໃຈຂອງພັກ ລັດ ແລະ ປະຊາຊົນ.
** ດ້ວຍຫຼາຍຮູບການທີ່ແຕກຕ່າງກັນ ແລະ ອຸດົມສົບູນ ແທດກັບຕົວຈິງ ແລະ ມີປະສິດທິຜົນ, ໃນເດືອນທັນວານີ້, ມີຫຼາຍອົງການ ກົມກອງຢູ່ພາຍໃນແລະນອກກອງທັບ ໄດ້ມີການເຄື່ອນໄຫວ ຍູ້ແຮງການໂຄສະນາເຊື່ອມຊຶມ ສຶກສາອົບຮົມ, ເປີດບັນດາລາຍການສະເພາະ ຫົວຂໍ້ສະເພາະ, ສາລະຄະດີ, ຮູບເງົາເອກະສານ... ເພື່ອສະເຫຼີມສະຫຼອງວັນສ້າງຕັ້ງກອງທັບປະຊາຊົນຫວຽດນາມ ຄົບຮອບ 70 ປີ ແລະ ວັນບຸນທົ່ວປວງຊົນປ້ອງກັນຊາດ ຄົບຮອບ 25 ປີ. ມາຮອດປັດຈຸບັນ ໄດ້ມີບົດຂຽນລົງໜັງສືພິມ ຫຼາຍກວ່າ 1000 ບົດ ທີ່ໂຄສະນາກ່ຽວກັບເຫດການສຳຄັນນີ້. ບັນດາວຽກງານຕອບບຸນແທນຄຸນເຊັ່ນ ກໍ່ສ້າງເຮືອນໃຫ້ຜູ້ມີຄຸນງາມຄວາມດີ, ມອບຂອງຂວັນ ຜ້າຫົ່ມ ໂສ້ງເສື້ອ ປື້ມຮຽນໃຫ້ຜູ້ທຸກຍາກ, ຊ່ວຍເຫຼືອແນວພັນ ທຶນການຜະລິດ ໃຫ້ແກ່ປະຊາຊົນ, ກໍ່ສ້າງຫໍວັດທະນະທຳ, ຊ່ວຍເຫຼືອກໍ່ສ້າງລະບົບທໍ່ແລະອ່າງນ້ຳປະປາ, ກໍ່ສ້າງອານຸສາວະລີນັກຮົບວິລະຊົນຜູ້ເສຍຊີວິດເພື່ອຊາດ… ໄດ້ຮັບການຜັນຂະຫຍາຍໃນຫຼາຍທ້ອງຖິ່ນຢ່າງຕັ້ງໜ້າ. ຂະບວນການ“ກອງທັບຮ່ວມມືເພື່ອສຸຂະພາບຂອງຊຸມຊົນ” ໄດ້ຈັດຕັ້ງການກວດພະຍາດ ແລະ ແຈກຈ່າຍຢາປົວພະຍາດໂດຍບໍ່ເສຍຄ່າ ໃຫ້ແກ່ປະຊາຊົນ 7 ໝື່ນຄົນ, ຜ່າຕັດແທນເຍື່ອແກ້ວຕາໃຫ້ 35 ຄົນ, ມອບຂອງຂວັນໃຫ້ ສຸກສາລາທະຫານ ພຶ້ນຖານສາທາລະນະສຸກໃນທົ່ວປະເທດໄດ້ 100 ແຫ່ງ.
ການແຂ່ງຂັນຊອກຮູ້ມູນເຊື້ອ “70 ປີ ແຫ່ງວັນສ້າງຕັ້ງກອງທັບປະຊາຊົນຫວຽດນາມ ແລະ 25 ປີ ແຫ່ງວັນບຸນທົ່ວປວງຊົນປ້ອງກັນຊາດ”, ລາຍການພົບປະ ສັງສັນລະຫວ່າງຄົນລຸ້ນກ່ອນກັບລຸ້ນສືບຖອດ, ບັ້ນຂົນຂວາຍ “ເສີມຂະຫຍາຍມູນເຊື້ອ, ອຸທິດສະຕິປັນຍາແລະຄວາມສາມາດ, ສົມກັບນາມມະຍົດທະຫານລຸງໂຮ່”, ຂະບວນການແຂ່ງຂັນລະດັບສູງ “ຄຸນທາດທະຫານລຸງໂຮ່ແຈ້ງສະຫງ່າຕະຫຼອດໄປ”, ກິດຈະກຳວາງສະແດງຮູບພາບໂຄສະນາຊວນເຊື່ອ, ວາງສະແດງສິລະປະກຳທົ່ວປະເທດ ກ່ຽວກັບຫົວເລື່ອງ “ກຳລັງປະກອບອາວຸດ ແລະ ສົງຄາມປະຕິວັດ”... ໄດ້ດຶງດູດເອົາຄວາມສົນໃຈຂອງຜູ້ຊົມ ທີ່ຢູ່ໃນປະເທດແລະຕ່າງປະເທດ ຢ່າງຫຼວງຫຼາຍ.
ໃນການພົບປະມູນເຊື້ອຂອງບັນດາຮຸ້ນ “ທະຫານລຸງໂຮ່”, ບັນດານັກປະຕິວັດອາວຸໂສ ວິລະຊົນກຳລັງປະກອບອາວຸດປະຊາຊົນຫວຽດນາມ ນາຍທະຫານຂັ້ນສູງທີ່ກິນເບ້ຍບຳນານ... ທີ່ຈັດຕັ້ງຂຶ້ນຢູ່ແຂວງ ນະຄອນຕ່າງໆໃນທົ່ວປະເທດນັ້ນ ບັນດາຜູ້ແທນດັ່ງກ່າວໄດ້ທວນຄືນປະຫວັດສາດ ມູນເຊື້ອອັນອົງອາດກ້າຫານ ບັນດາໄຊຊະນະອັນສະຫງ່າງາມ ຂອງກອງທັບປະຊາຊົນໃນຕະຫຼອດເວລາ 70 ປີທີ່ຜ່ານມາ, ຜ່ານສິ່ງດັ່ງກ່າວນັ້ນ ປຸກຕື່ນນ້ຳໃຈຮັກຊາດ ຮັກສັງຄົມນິຍົມ, ເຊີດຊູຄວາມເອກອ້າງທະນົງໃຈກ໋ຍວກັບກຽດສັກສີແຫ່ງຊາດ, ຫຼັກທຳ “ຮູ້ບຸນຄູນ”, ຈິດໃຈ “ຕອບບຸນແທນຄຸນ”; ຮັກສາ ແລະ ເສີມຂະຫຍາຍ ທາດແທ້ອັນດີງາມຂອງ “ທະຫານລຸງໂຮ່”, ມູນເຊື້ອປະຕິວັດ ອົງອາດກ້າຫານຂອງຊາດ ຂອງກອງທັບ; ຍູ້ແຮງຂະບວນການແຂ່ງຂັນເດັດຂາດຊິງໄຊໃນທົ່ວກອງທັບ ຢ່າງຟົດຟື້ນແລະທົ່ວເຖິງ ສ້າງຄວາມຫັນປ່ຽນໃໝ່ໃນທຸກດ້ານ, ສຳເລັດທຸກໜ້າທີ່ຂອງກອງທັບປະຊາຊົນຫວຽດນາມໃນສະໄໝໃໝ່.
ການເຄື່ອນໄຫວຕ່າງໆເທິງນີ້ ໄດ້ສ້າງໃຫ້ມີການຫັນປ່ຽນຢ່າງຕັ້ງໜ້າໃນທຸກດ້ານ ທຸກວຽກງານ, ເປັນຕົ້ນແມ່ນໃນການອົບຮົມຝຶກແອບ ກຽມພ້ອມສູ້ຮົບຂອງພະນັກງານ ນັກຮົບໃນທົ່ວປະເທດ.
** ການສະເຫຼີມສະຫຼອງ ວັນສ້າງຕັ້ງກອງທັບປະຊາຊົນຫວຽດນາມ ຄົບຮອດ 70 ປີ ກໍ່ໄດ້ສະຖານທູດຫວຽດນາມ ຢູ່ປະເທດຈຳນວນໜຶ່ງ ຈັດຕັ້ງຂຶ້ນຢ່າງສົມກຽດ ຄື: ໄທ, ອາຟຣິກາໃຕ້, ສາທາລະນະລັດເຊັກ, ອານເຊຣີ, ອົດສະຕຣາລີ, ເຢັຍລະມັນ ແລະ ອື່ນໆ. ໃນໂອກາດນີ້ ພັກປະຊາຊົນປະຕິວັດລາວ, ພັກປະຊາຊົນກຳປູເຈຍ ກໍ່ໄດ້ຝາກສານອວຍພອນໄຊມາຍັງພັກກອມມູນິດຫວຽດນາມ ເພື່ອລະນຶກວັນສ້າງຕັ້ງກອງທັບປະຊາຊົນຫວຽດນາມ. ໃນວັນທີ 22 ຕຸລາ ວັນສ້າງຕັ້ງກອງທັບປະຊາຊົນຫວຽດນາມ, ກະຊວງປ້ອງກັນປະເທດລາວ ໄດ້ຈັດຕັ້ງການຊຸມນຸມມິດຕິງເພື່ອສະເຫຼີມສະຫຼອງວັນສ້າງຕັ້ງກອງທັບປະຊາຊົນຫວຽດນາມ ຄົບຮອບ 70 ປີ ຢ່າງສົມກຽດ./.